**Προς: τα ΜΜΕ Ελλάδας, Αυστραλίας και Η.Π.Α.**

*(Με τη θερμή παράκληση για δημοσιοποίησή της)*

**ΔΗΜΟΣΙΑ ΚΑΤΑΓΓΕΛΙΑ - ΑΠΑΝΤΗΣΗ ΣΤΙΣ ΜΕΘΟΔΕΥΣΕΙΣ ΤΗΣ ΑΡΧΙΕΠΙΣΚΟΠΗΣ ΑΥΣΤΡΑΛΙΑΣ ΑΠΟ ΤΟΝ ΔΙΚΗΓΟΡΟ ΑΘΗΝΩΝ ΝΙΚΟΛΑΟ ΚΑΛΛΙΟΥΡΗ**

Αθήνα, 18.1.2023

Κατόπιν της πρόσφατης νέας συκοφαντικής επίθεσης της ηγεσίας της Αρχιεπισκοπής Αυστραλίας εναντίον μου, επιτρέψτε μου να αναφερθώ και να **καταγγείλω** δημόσια, με θλίψη μου, **άλλη μία εμμονική απρέπειά της εις βάρος μου και άλλη μία επιχείρηση διεθνούς διασυρμού μου**, με **ταυτόχρονη κακόβουλη παραπλάνηση** όσων διάβασαν την σχετική «Ανακοίνωσή» της στα Ελληνικά (16.12.2022) και στα Αγγλικά (19.12.2022), μετά φωτογραφίας μου, στις επίσημες διαδικτυακές Σελίδες της Αρχιεπισκοπής (*και σε ανάλογες δημοσιεύσεις στα «ανεπίσημα» πρόθυμα φερέφωνά της ανά τον κόσμο, εντός κι εκτός Αυστραλίας και Ελλάδας*). Το «**εργαλείο**» **της κατασυκοφάντησής μου και της «ηθικής δολοφονίας μου»** εκ μέρους της Αρχιεπισκοπής/του Αρχιεπισκόπου Αυστραλίας **υπήρξε αυτή τη φορά μία εικόνα**! Μία μικρή **εικόνα** του **Αποστόλου Ανδρέα** (χρονολογίας **1747**, ελάχιστης καλλιτεχνικής κι εμπορικής αξίας, αλλά **ανεκτίμητης** για μένα και την οικογένειά μου **συναισθηματικής αξίας**), η οποία **ανήκε επί 21 χρόνια προσωπικώς** στον κατά σάρκα θείο μου **μακαριστό Αρχιεπίσκοπο Αυστραλίας Στυλιανό** και **μου είχε δωρηθεί από τον ίδιο** (προσωπικώς και ιδιοχείρως) κατά τους τελευταίους μήνες της ζωής Του, στο Σύδνεϋ.

Αυτή την εικόνα χρησιμοποίησε ως «όπλο» εναντίον μου η σημερινή ηγεσία της Αρχιεπισκοπής Αυστραλίας για τη νέα μεθόδευσή της εις βάρος μου, συκοφαντώντας με και «διαπομπεύοντάς» με ως ***δήθεν «κλέφτη της εικόνας»***! Μάλιστα, επιστράτευσε και **εν ενεργεία Μητροπολίτες** (του Οικουμενικού Θρόνου και του Πατριαρχείου Ιεροσολύμων!) με ψευδείς ένορκες -ή μη- καταθέσεις και μαρτυρίες τους, προκειμένου να θεμελιώσει **ανυπόστατη ιδιοκτησία της επ’ αυτής**! Ενώ επιχείρησε ακόμα και **να επηρεάσει**, ανεπιτυχώς, κρίσιμους **υπέρ εμού μάρτυρες** στην **εφιαλτικά πολυδάπανη** **δικαστική διαδικασία** (*με* ***επαπειλούμενο κόστος*** *δικηγορικών κ.α. αμοιβών κι εξόδων* ***άνω των $200.000/130.00 ευρώ****!*), που εξοντωτικά ξεκίνησε εις βάρος μου εδώ και δυόμιση χρόνια στο ΠΡΩΤΟΔΙΚΕΙΟ/SUPREME COURT Νέας Νότιας Ουαλίας Αυστραλίας (*και ΟΧΙ στο ΑΝΩΤΑΤΟ ΔΙΚΑΣΤΗΡΙΟ Νέας Νότιας Ουαλίας –όπως παραπλανητικά για δημιουργία εντυπώσεων το «βάφτισε» η ηγεσία της Αρχιεπισκοπής Αυστραλίας στην «Ανακοίνωσή» της στα Ελληνικά!*).

**Ο ΕΞΩΔΙΚΑΣΤΙΚΟΣ ΣΥΜΒΙΒΑΣΜΟΣ ΔΕΝ ΕΙΝΑΙ «ΔΙΚΑΣΤΙΚΗ ΑΠΟΦΑΣΗ»!**

Η **σημερινή ηγεσία της Αρχιεπισκοπής Αυστραλίας**, που καταδιώκοντας εμένα **υποκρύπτει ουσιαστικά τις προθέσεις της για υπονόμευση της υστεροφημίας του μακαριστού θείου μου** -και επί 44 χρόνια Αρχιεπισκόπου Αυστραλίας- **Στυλιανού**, έφτασε στο σημείο, στην επίσημη «Ανακοίνωσή» της, να **διαστρεβλώσει** **και την πραγματικότητα και το κείμενο ενός επισήμου εγγράφου**!

Παραπλανώντας ενσυνείδητα τον κόσμο εμφανίζει ως **δήθεν *«δικαστική απόφαση»*** και ***«δικαστική δικαίωσή της»*** εις βάρος μου έναν **ΕΞΩΔΙΚΑΣΤΙΚΟ ΣΥΜΒΙΒΑΣΜΟ μεταξύ μας**, στον οποίο **ΣΥΡΘΗΚΑ** **αναγκαστικά** -παραμονές της εκδίκασης της αγωγής της Αρχιεπισκοπής Αυστραλίας εναντίον μου (που είχε ορισθεί για τις ***22.11.2022***)- **λόγω της ασυγχώρητης αδράνειας** *-και* ***παρά*** *τις επανειλημμένες προειδοποιήσεις και εισηγήσεις μου-* **των εν Αυστραλία δικηγόρων μου** να υπερασπιστούν αποτελεσματικά μέσω πλήθους σοβαρότατων αποδείξεων τη **νόμιμη κυριότητά μου** επί της συγκεκριμένης εικόνας (Αποστόλου Ανδρέα). Μιας **εικόνας που είχε δωρηθεί προσωπικώς**, με ιδιόχειρη αφιέρωση του δωρητή στο πίσω μέρος της, **στον αείμνηστο θείο μου** **το 1998 από** τον επιστήθιο φίλο Του **τότε Μητροπολίτη Βρεσθένης** -και **μετέπειτα επί 20ετία Αρχιεπίσκοπο Αμερικής- κ. Δημήτριο** και παρέμενε στην κυριότητα και στην κατοχή Του έως και λίγους μήνες πριν από την εκδημία Του (ενόσω εκείνος ***διατηρούσε πάντα ακέραιη τη λογική Του*** *έως και την ώρα που εξέπνευσε -25.3.2019*). Την εικόνα αυτή μου χάρισε με δική Του πρωτοβουλία, ιδιοχείρως, την παραμονή των Χριστουγέννων του 2018, στο χώρο μόνιμης εγκαταβίωσής Του εντός της Αρχιεπισκοπής Αυστραλίας, στο Σύδνεϋ, όπου επί εννέα συνεχείς μήνες συμβίωνα καθημερινά μαζί Του.

**Εγκλωβισμένος** από την ατυχέστατη κι απογοητευτική (όπως τους είχα επισημάνει εγγράφως) διαχείριση της υπόθεσής μου από τους **νομικούς εκπροσώπους μου** στο Σύδνεϋ, που όσο πλησίαζε η μέρα της δίκης **μού ασκούσαν αφόρητη πίεση με νέες εξωφρενικές διαδικαστικές, οικονομικές κ.α. απαιτήσεις** (υποτίθεται από το δικαστήριο ή από την Αρχιεπισκοπή) προκειμένου να διεξαχθεί η επικείμενη δίκη, και καθώς δεν υπήρχε διαθέσιμος χρόνος για να προβώ στην αντικατάστασή τους πριν από την επερχόμενη (σε μία εβδομάδα μόλις) ακροαματική διαδικασία, **αναγκάστηκα εκ των πραγμάτων να συνάψω εξωδικαστικό συμβιβασμό.** Έτσι **δεσμεύτηκα να μεταβιβάσω** (ως μη όφειλα) **στην Αρχιεπισκοπή Αυστραλίας την εικόνα του Αποστόλου Ανδρέα**, που νομίμως είχε περιέλθει στην κυριότητα και κατοχή μου (όπως παραπάνω περιέγραψα) και ουδέποτε φυσικά είχα ***«παράνομα αποσπάσει/κλέψει και οικειοποιηθεί»***, όπως ψευδέστατα και συκοφαντικά ισχυρίζεται η ηγεσία της Αρχιεπισκοπής Αυστραλίας στην «Ανακοίνωσή» της.

Ο **εξωδικαστικός συμβιβασμός** ασφαλώς ΔΕΝ ΑΠΟΤΕΛΕΙ «ΔΙΚΑΣΤΙΚΗ ΑΠΟΦΑΣΗ» (παρά τη διαστρεβλωτική και παραπλανητική «Ανακοίνωση» της Αρχιεπισκοπής Αυστραλίας). Αποτελεί ως γνωστόν εξωδικαστική, συναινετική διαδικασία μεταξύ των δύο αντίδικων πλευρών, η οποία στην προκειμένη περίπτωση έπρεπε να επισημοποιηθεί -ως **συναινετικός συμβιβασμός** (Consent Order)- μέσω του Δικαστηρίου (Πρωτοδικείου Νέας Νότιας Ουαλίας), αφού εκκρεμούσε ενώπιόν του η εις βάρος μου αγωγή της Αρχιεπισκοπής. Η οποία δεν εκδικάστηκε ποτέ (***ώστε να υπάρξει αντίστοιχη δικαστική απόφαση***) ακριβώς λόγω της σύναψης του εξωδικαστικού συμβιβασμού μας.

Η Αρχιεπισκοπή Αυστραλίας, όμως, μέσω της Ανακοίνωσής της (16/19.12.2022) έφτασε στο σημείο ακόμα και να **παραποιήσει** όσα αναγράφονται στο έγγραφο συμβιβασμού, και ειδικότερα στην τελευταία παράγραφό του, παρουσιάζοντας ότι **δήθεν το δικαστήριο απέρριψε τον ισχυρισμό μου πως** ***«παρέλαβα καλή τη πίστει την εικόνα*** *(σ.σ. ως προσωπικό δώρο)* ***από τον θείο μου μακαριστό Αρχιεπίσκοπο Στυλιανό»***! Ενώ στην **πραγματικότητα**, στο έγγραφο του Εξωδικαστικού Συμβιβασμού σημειώνεται -**κατόπιν συμφωνίας και αποδοχής των δύο αντίδικων πλευρών *(εμού και της Αρχιεπισκοπής)***- επί λέξει ότι:

**«ΤΟ ΔΙΚΑΣΤΗΡΙΟ ΣΗΜΕΙΩΝΕΙ:**

**Α. Ότι χωρίς παραδοχές (*σ.σ. από κανένα από τα δύο αντίδικα μέρη*) ο Εναγόμενος συμφώνησε να παραδώσει την εικόνα σύμφωνα με τις προαναφερθείσες (*σ.σ. συναινετικές*) εντολές και ότι η θέση του Εναγομένου είναι ότι παρέλαβε την εικόνα καλή τη πίστει καθώς του δόθηκε προσωπικώς από τον μακαριστό θείο του Αρχιεπίσκοπο Αυστραλίας Στυλιανό».**

Επομένως, κανένα δικαστήριο δεν με «καταδίκασε» ή δεν με εμφανίζει ως ***«κλέφτη της εικόνας»***, όπως **προκλητικά, παραπλανητικά και συκοφαντικά** με παρουσιάζει η πρόσφατη «Ανακοίνωση» της Αρχιεπισκοπής, διαστρεβλώνοντας ανενδοίαστα το περιεχόμενο ενός δημοσίου και επισήμου αυστραλιανού εγγράφου! Το αντίθετο, μάλιστα! **Στο έγγραφο του Πρωτοδικείου της Νέας Νότιας Ουαλίας έχει συμπεριληφθεί** -**με συναίνεση της ενάγουσας Αρχιεπισκοπής**, αλλά ***«χωρίς παραδοχή της»***- ότι **εγώ είχα παραλάβει καλόπιστα την εικόνα ως δωρεά από τον ίδιο τον μακαριστό θείο μου** Αρχιεπίσκοπο Αυστραλίας Στυλιανό (*παραμονή Χριστουγέννων του 2018*) –καθώς ο ίδιος έως τον θάνατό του θεωρούσε βέβαιο πως ήταν ο αποκλειστικός κύριος και κάτοχος της εικόνας ως **ο μοναδικός ιδιοκτήτης της** (και ορθότατα, φυσικά, είχε αυτή τη βεβαιότητα, **όπως αποδεικνύεται παρακάτω** στην παρούσα Καταγγελία μου)!

**Η ΨΕΥΔΗΣ ΕΝΟΡΚΗ ΚΑΤΑΘΕΣΗ ΤΟΥ ΜΗΤΡΟΠΟΛΙΤΗ ΣΕΒΑΣΤΕΙΑΣ κ. ΣΕΡΑΦΕΙΜ ΓΚΙΝΗ**

Ως προς την ουσία της υπόθεσης, **καταγγέλλω** με την παρούσα δημόσια αναφορά μου **τον νυν Μητροπολίτη Σεβαστείας** -πρώην Βοηθό Επίσκοπο (Απολλωνιάδος) του μακαριστού θείου μου- **κ. Σεραφείμ Γκίνη** ως το **κύριο «όργανο» των εις βάρος μου μεθοδεύσεων,** με προσχηματικό επίκεντρο την επίδικη εικόνα, που επιδιώχθηκαν εις βάρος μου:

**1) Πρώτα από τους** **εκτελεστές** *(υψηλόβαθμα στελέχη της Αρχιεπισκοπής Αυστραλίας)* **της διαθήκης** του μακαριστού θείου μου, που αρχικώς ισχυρίζονταν εγγράφως ότι η εν λόγω **εικόνα του Αποστόλου Ανδρέα είχε δήθεν δωρηθεί απευθείας από τον τότε Μητροπολίτη Βρεσθένης και μετέπειτα Αρχιεπίσκοπο Αμερικής** κ. Δημήτριο **στη Θεολογική Σχολή της Αρχιεπισκοπής Αυστραλίας** (*έχοντας* ***πλήρη άγνοια*** *ακόμα και για την* ***ιδιόχειρη προσωπική αφιέρωση*** *του δωρητή στον αείμνηστο Αρχιεπίσκοπο επί της εικόνας!*) και επιχειρούσαν -επί δυο και πλέον χρόνια- να με εκβιάσουν για να την «επιστρέψω» (προκειμένου να μου αποδώσουν το νόμιμο κληρονομικό μερίδιό μου βάσει της διαθήκης του θείου μου), αλλά και ***να με αποτρέψουν από τη διεκδίκηση και τον έλεγχο του συνολικού περιεχομένου της νόμιμης κληρονομίας μου*** *από τον αείμνηστο θείο μου Αρχιεπίσκοπο Στυλιανό,* ***την οποία εκείνοι διαχειρίζονταν χωρίς να δίνουν λογαριασμό σε κανέναν***.

**2) Και δεύτερον από τον νυν Αρχιεπίσκοπο Αυστραλίας** (και διάδοχο του μακαριστού θείου μου) κ. **Μακάριο**. Ο οποίος -από φιλικά διακείμενος προς εμένα αρχικώς- μετατράπηκε σε **ορκισμένο εχθρό μου μόλις** (Μάρτιος 2020) **υπερασπίστηκα δημόσια την ιερή μνήμη και υστεροφημία του θείου μου,** καταρρίπτονταςτις «φήμες» που επίτηδες διέσπειραν «***κύκλοι της Αρχιεπισκοπής Αυστραλίας***» (**απολύτως** **ελεγχόμενοι** από τον κ. Μακάριο φυσικά), προκειμένου να παραπλανήσουν το κοινό και να απαλλάξουν τον νυν Αρχιεπίσκοπο από τη γενική κατακραυγή που είχε ξεσηκωθεί σε Αυστραλία και Ελλάδα τότε, «φορτώνοντας» ψευδώς την **αγορά** *(από επιτροπή της Αρχιεπισκοπής/Consolidated Trust, στην οποία* ***προεδρεύει*** *ο ίδιος ο κ. Μακάριος)* **του περιβόητου πολυτελέστατου διαμερίσματος-κατοικίας του κ. Μακαρίου** στο Σύδνεϋ σε ***ανύπαρκτη* απόφαση/έγκριση** του αειμνήστου **Αρχιεπισκόπου Στυλιανού** (εννέα μήνες ΜΕΤΑ την εκδημία Του και ενώ εκείνος σε όλη Του τη ζωή έζησε λιτά κι ασκητικά)!

**Για την στοιχειοθέτηση της εις βάρος μου «σκηνοθεσίας»** ο Μητροπολίτης Σεβαστείας **Σεραφείμ Γκίνης** έδωσε **ΕΝΟΡΚΗ** ΚΑΤΑΘΕΣΗ στο Σύδνεϋ την 1η Ιουνίου 2021, στο πλαίσιο της αγωγής της Αρχιεπισκοπής Αυστραλίας εις βάρος μου στο Πρωτοδικείο της Νέας Νότιας Ουαλίας Αυστραλίας, **ισχυριζόμενος εν γνώσει του ψευδέστατα** -ως «ο μοναδικός αυτόπτης μάρτυρας» των γεγονότων- **ανυπόστατους διαλόγους και δήθεν προφορική υπόσχεση του μακαριστού Αρχιεπισκόπου Στυλιανού ότι χαρίζει την εικόνα του Αποστόλου Ανδρέα** (την ώρα ακριβώς που Του την δώριζε ο -τότε Μητροπολίτης Βρεσθένης- κ. Δημήτριος) **στην ομώνυμη Θεολογική Σχολή της Αρχιεπισκοπής Αυστραλίας**. Ο κ. Σεραφείμ Γκίνης δεν δίστασε να «πλέξει» **ολόκληρο** **φανταστικό σενάριο** προκειμένου να στηρίξει την (**ένορκη**!) ψευδή μαρτυρία του για δήθεν «προφορική δωρεά» της εικόνας από τον μακαριστό Αρχιεπίσκοπο Στυλιανό στη Θεολογική Σχολή και την υποτιθέμενη «αποξένωσή» Του από την κυριότητα της εικόνας έκτοτε! Οι ψευδείς ισχυρισμοί **του νυν Μητροπολίτη Σεβαστείας κ. Σεραφείμ**, στους οποίους **στηρίχθηκαν όλα τα συνακόλουθα ψεύδη** και οι εις βάρος μου **συκοφαντίες** και των εκτελεστών της διαθήκης του μακαριστού θείου μου αρχικώς και της νυν ηγεσίας της Αρχιεπισκοπής Αυστραλίας στη συνέχεια, **αποκαλύπτονται σε όλο τους το μέγεθος από τον ίδιο τον δωρητή της εικόνας** -και ΦΥΣΙΚΑ αντικειμενικό κι ανιδιοτελή ΑΥΤΟΠΤΗ ΚΑΙ ΑΥΤΗΚΟΟ ΜΑΡΤΥΡΑ των γεγονότων! **Από τον Αρχιεπίσκοπο πρ. Αμερικής κ. Δημήτριο**, που με κατάπληξη προ ολίγων μηνών πληροφορήθηκε από εμένα τον ίδιο όσα πρωτοφανή έχουν εξυφανθεί εις βάρος μου από ανώτερους αξιωματούχους και στελέχη της Ορθόδοξης Εκκλησίας στην Αυστραλία, με επίκεντρο την εικόνα που είχε χαρίσει εκείνος στον αείμνηστο επιστήθιο φίλο του Αρχιεπίσκοπο Στυλιανό προ 24 ετών!

Για **να βγάλετε οι ίδιοι τα συμπεράσματά σας,** παραθέτω παρακάτω **αυτούσιο** (μεταφρασμένο στα Ελληνικά) **το απόσπασμα της Ένορκης Κατάθεσης** του νυν Μητροπολίτη Σεβαστείας κ. Σεραφείμ Γκίνη προς το Πρωτοδικείο της Νέας Νότιας Ουαλίας, για τη **δήθεν (*προφορική*) δωρεά της εικόνας** του Αποστόλου Ανδρέα από τον μακαριστό Αρχιεπίσκοπο Αυστραλίας Στυλιανό **στη Θεολογική Σχολή** της Αρχιεπισκοπής Αυστραλίας. Τα αυθεντικά αποσπάσματα της Ένορκης Κατάθεσής του (στα Αγγλικά) παρατίθενται ως φωτογραφία:

«….ΣΤΟΙΧΕΙΑ ΕΝΟΡΚΗΣ ΚΑΤΑΘΕΣΗΣ

Όνομα: **Μητροπολίτης Σεραφείμ Γκίνης**

Διεύθυνση: 242 οδός Cleveland, Redfern NSW 2016

Επάγγελμα: Ελληνορθόδοξος Κληρικός

Ημερομηνία: **1 Ιουνίου 2021**

**Αναφέρω υπό όρκο:**

1. Είμαι ένας Μητροπολίτης του Ανατολικού Ορθοδόξου Οικουμενικού Πατριαρχείου Κωνσταντινουπόλεως. Χειροτονήθηκα ως Βοηθός Επίσκοπος της Ελληνορθόδοξης Αρχιεπισκοπής Αυστραλίας τον ή περί τον Μάρτιο 1991.

2. Υπηρέτησα ως Πρωτοσυγκελλεύων της Ελληνορθόδοξης Αρχι­επισκοπής Αυστραλίας από τον Μάρτιο 1991 έως τον Οκτώβριο 2019…

5. Οι συνομιλίες για τις οποίες δίνω κατάθεση παρακάτω έγιναν στην ελληνική γλώσσα.

….

Σελ. 3:

7. Όταν ο Μητροπολίτης (*σ.σ. τότε Βρεσθένης - αργότερα Αρχιεπίσκοπος Αμερικής- Δημήτριος*) έφθασε στο Σύδνεϋ, τον συνόδευσα στο γραφείο του Αρχιεπισκόπου, και **ήμουν παρών όταν ο τότε Μητροπολίτης Δημήτριος δώρισε στον Αρχιεπίσκοπο Στυλιανό** μία **παλιά Εικόνα του Αποστόλου Ανδρέα**, **με χρονολογία γύρω στα 1780** (η «Εικόνα»).

8. Υπήρξε ένας **σύντομος διάλογος σχετικά με τη δωρεά της Εικόνας**. Όσο καλύτερα μπορώ να θυμηθώ ήταν του παρακάτω περιεχομένου:

Μητροπολίτης Δημήτριος: **Σας χαρίζω αυτή την Εικόνα του Αποστόλου Ανδρέου**. (*Ο Μητροπολίτης* ***έβγαλε την Εικόνα από μία μικρή τσάντα*** *και ξετύλιξε την Εικόνα από το περιτύλιγμά της και την παρέδωσε ιδιοχείρως στον μακαριστό Αρχιεπίσκοπο Στυλιανό*).

Αρχιεπίσκοπος Στυλιανός: Δεν θέλω δώρα, αλλά σας ευχαριστώ πάρα πολύ. **Θα κρατηθεί εδώ. Επειδή είναι…**

(Υπογραφή Μητροπολίτη Σεραφείμ στο κάτω αριστερό μέρος της σελίδας)

Σελ. 4 (*συνέχεια της φράσης από την προηγούμενη σελίδα*):

**…μια όμορφη Εικόνα του Αγ. Ανδρέου, θα ανήκει πάντα στη Θεολογική μας Σχολή του Αγ. Ανδρέου.**

9. Η Θεολογική Σχολή του Αγίου Ανδρέα είναι ένα Ελληνορθόδοξο Θεολογικό Κολλέγιο που διοικείται από την Ελληνορθόδοξη Αρχιεπισκοπή Αυστραλίας.

10. Στα πολλά χρόνια που τον ήξερα, ο μακαριστός Αρχιεπίσκοπος Στυλιανός δεν του άρεσε να παίρνει δώρα. Εντυπωσιάστηκε, όπως μου φάνηκε, με την Εικόνα που ήταν πολύ παλιά και αγιογραφημένη διά χειρός σε ξύλο και ιδίως επειδή ήταν μια Εικόνα του Αγ. Ανδρέα συνώνυμη με τη Θεολογική Σχολή του Αγίου Ανδρέα, που είχε ιδρύσει προσωπικά ο ίδιος.

…

12. **Ήμουν το μόνο πρόσωπο παρόν** (εκτός από τον Αρχιεπίσκοπο Στυλιανό και τον Μητροπολίτη Δημήτριο), όταν έλαβε χώρα η παράδοση της Εικόνας και η συζήτηση στο γραφείο της Αρχιεπισκοπής.

13. **Η αντίληψή μου είναι ότι από τότε η Εικόνα δεν ανήκε στα προσωπικά είδη του Αρχιεπισκόπου Στυλιανού καθώς είχε δωρηθεί από εκείνον στη Θεολογική Σχολή του Αγίου Ανδρέα…**».

**Η ΕΠΙΣΗΜΗ ΔΙΑΨΕΥΣΗ ΑΠΟ ΤΟΝ ΔΩΡΗΤΗ κ.κ. ΔΗΜΗΤΡΙΟ!**

Με **επίσημη επιστολή του**, με ημερομηνία **6.9.2022**, **ο Αρχιεπίσκοπος πρ. Αμερικής κ. Δημήτριος** (***δωρητής της εικόνας του Αποστ. Ανδρέα*** *προς τον μακαριστό Αρχιεπίσκοπο Αυστραλίας Στυλιανό στις 19.1.1998 στο Σύδνεϋ*), μετά την ενημέρωσή του από εμένα περί της αγωγής διεκδίκησης της εικόνας εκ μέρους της Αρχιεπισκοπής Αυστραλίας -*βάσει της δήθεν αυτοστιγμεί «προφορικής δωρεάς» της (ενώπιόν του!) από τον αοίδιμο Αρχιεπίσκοπο Στυλιανό στη Θεολογική Σχολή*- **αποκαλύπτει όσα ΠΡΑΓΜΑΤΙΚΑ είχαν διαμειφθεί την ώρα της δωρεάς της εικόνας εκ μέρους του στον τότε Αρχιεπίσκοπο Αυστραλίας Στυλιανό**! Ο σεβάσμιος Ιεράρχης, τον οποίον **ευγνωμονώ βαθύτατα για την παρρησία και την χριστιανική κι αξιοπρεπή στάση του**, μου έδωσε το δικαίωμα να χρησιμοποιήσω την επίσημη επιστολή του είτε στο Πρωτοδικείο της Νέας Νότιας Ουαλίας για την **ανατροπή των εις βάρος μου μεθοδεύσεων** είτε όπου αλλού κρίνω σκόπιμο προς **αποκατάσταση της αλήθειας** και διάλυση κάθε αμφιβολίας περί όσων πραγματικά είχαν διαδραματισθεί την ώρα που ο ίδιος δώριζε την εικόνα του Αποστόλου Ανδρέα στον επιστήθιο φίλο του μακαριστό Αρχιεπίσκοπο Στυλιανό, το 1998.

Ιδού το **σχετικό απόσπασμα της επίσημης επιστολής του κ. Δημητρίου**, που συμβουλεύθηκε και τις ***σημειώσεις του ημερολογίου του*** (του 1998), προκειμένου να τεκμηριώσει όσα από μνήμης ανακάλεσε από την επίσκεψή του τότε στο γραφείο του αοιδίμου Αρχιεπισκόπου Στυλιανού. (Παρατίθεται και σχετική φωτογραφία της επιστολής):

**Η ΕΠΙΣΤΟΛΗ ΤΟΥ ΑΡΧΙΕΠΙΣΚΟΠΟΥ πρ. ΑΜΕΡΙΚΗΣ κ. ΔΗΜΗΤΡΙΟΥ:**

«Νέα Υόρκη, 6 Σεπτεμβρίου 2022

*Αξιότιμον Κύριον*

*Νικόλαον Καλλιούρην*

*Δικηγόρον παρ’ Αρείω Πάγω…*

Αξιότιμε κύριε Καλλιούρη,

Ευχαρίστως απαντών σε σχετικό ερώτημά σας, σας πληροφορώ τα εξής:

Κατά Ιανουάριον 1998, ευγενώς προσκληθείς υπό του τότε Αρχι­επισκόπου Αυστραλίας κυρού Στυλιανού, εν συναρτήσει προς Κληρικο - λαϊκήν Συνέλευσιν της Ιεράς Αρχιεπισκοπής Αυστραλίας, Συνέλευσιν της Νεολαίας, και Επιστημονικήν Θεολογικήν Ημερίδα εις την εν Σύδνεϋ Θεο­λογικήν Σχολήν του Αποστόλου Ανδρέου, είχον την ευκαιρίαν μεταξύ άλ­λων να επισκεφθώ και τα Γραφεία της Ιεράς Αρχιεπισκοπής Αυστραλίας.

**Η εν λόγω επίσκεψις επραγματοποιήθη την πρωίαν της Δευτέρας 19ης Ιανουαρίου 1998**, δύο ημέρας μετά την άφιξίν μας εις Αυστραλίαν. Κατ’ αυτήν **είχον την τιμήν και την χαράν να προσφέρω εις τον Αρχιεπίσκοπον Στυλιανόν**, όντα επιστήθιον και πολύτιμον φίλον, **μερικά προσωπικά αναμνηστικά δώρα, μεταξύ τον οποίων ήτο και μία εικών του Πρωτοκλήτου Αποστόλου Ανδρέου. Εις την οπισθίαν πλευράν της εικόνος αυτής είχον αναγράψει, εκτός της υπογραφής μου, και ιδιόχειρον προσωπικήν αφιέρωσιν της εν λόγω εικόνος εις τον εκλεκτόν φίλον Αρχιεπίσκοπον Στυλιανόν. Ο Αρχιεπίσκοπος, βαθύτατα συγκινηθείς από την εν προκειμένω προσφοράν μου των αναμνηστικών δώρων, εξέφρασε θερμοτάτας ολοκαρδίους ευχαριστίας.**

**Μετά την ζωηράν έκφρασιν των ως άνω εντόνων φιλαδέλφων ευχαριστιών υπό του Αρχιεπισκόπου δεν εγένετο οιαδήποτε περαιτέρω συζήτησις σχετιζομένη προς την εικόνα και τα επιδοθέντα αναμνηστικά δώρα.**

Γνωρίζω καλώς την έμπρακτον και έμπονον αφοσίωσίν σας εις τον αείμνηστον θείον σας και αλησμόνητον φίλον μου Αρχιεπίσκοπον Στυλιανόν, εκδηλωθείσαν εντόνως διά της λίαν συγκινητικής παρουσίας και διακονίας σας πλησίον του μέχρι και της τελευταίας στιγμής της επιγείου ζωής του. Όπως επίσης γνωρίζω καλώς [..……]

**Έχων την βεβαίαν ελπίδα της ταχείας και θεοφιλούς λήξεως της δοκιμασίας σας**, διατελώ

Μετ’ ευχών, αγάπης και τιμής εν Κυρίω

**+ ο πρώην Αμερικής Δημήτριος**».

**ΠΟΙΟΙ ΠΡΑΓΜΑΤΙ ΕΠΙΔΙΔΟΝΤΑΙ ΣΕ ΕΚΒΙΑΣΤΙΚΕΣ ΤΑΚΤΙΚΕΣ;**

Κατόπιν των ανωτέρω, που **αποδεικνύουν** πέραν πάσης αμφιβολίας ότι ο μακαριστός Αρχιεπίσκοπος Αυστραλίας Στυλιανός ΟΥΔΕΠΟΤΕ ΔΩΡΙΣΕ Ή ΥΠΟΣΧΕΘΗΚΕ ΝΑ ΔΩΡΙΣΕΙ την εικόνα του Αποστόλου Ανδρέα στη Θεολογική Σχολή κατά την στιγμή παραλαβής της από τα χέρια του δωρητού -τότε Μητροπολίτη Βρεσθένης και νυν Αρχιεπισκόπου πρώην Αμερικής- κ. Δημητρίου (όπως ψευδώς κατέθεσε ενόρκως ο Μητροπολίτης Σεβαστείας κ. Σεραφείμ), άρα παρέμεινε αποκλειστικός και μοναδικός κύριος/ιδιοκτήτης της έως του φυσικού τέλους του, ας κρίνει ο καθένας **πώς «απέκτησε κυριότητα»** η υπό τον κ. Μακάριο Αρχιεπισκοπή Αυστραλίας επί ενός **προσωπικού περιουσιακού στοιχείου** του μακαριστού Αρχιεπισκόπου Στυλιανού (την εικόνα του Αποστόλου Ανδρέα), η οποία **δωρήθηκε*****από τον ίδιο* *τον εξ αρχής μοναδικό κύριο και κάτοχό της,* τον μακαριστό Αρχιεπίσκοπο Στυλιανό, νομίμως** **και ιδιοχείρως σε *μένα*** -τον ανιψιό Του, σε ένδειξη συγγενικής στοργής. **Και όχι στη Θεολογική Σχολή** **του Αποστόλου Ανδρέα**, όπως -εν γνώσει των ψευδών τους- παρουσιάζουν παραπλανητικά Ορθόδοξοι Ιεράρχες (**Μητροπολίτης Σεραφείμ Γκίνης και Αρχιεπίσκοπος Μακάριος Γρινιεζάκης**).

Οι **στόχοι τους** προφανέστατοι:

το έπραξαν προκειμένου ***α)*** **να εξυπηρετήσουν ο καθένας τους τις προσωπικές σκοπιμότητές** του, μέσω της οικειοποίησης -υποτίθεται για λογαριασμό της Θεολογικής Σχολής του Αποστόλου Ανδρέα (*την οποία είχε ιδρύσει στο Σύδνεϋ, το 1986, ο μακαριστός θείος μου Αρχιεπίσκοπος Στυλιανός, δωρίζοντας σ’ αυτήν εν ζωή επί 33 χρόνια (αλλά και μέσω της διαθήκης του), εκτός από μεγάλα χρηματικά ποσά, και όλη την τεράστια προσωπική βιβλιοθήκη Του και πλήθος προσωπικών πολύτιμων αντικειμένων του/εικόνες, πίνακες, σπάνια Ευαγγέλια κ.α.*)- μίας εικόνας που ουδέποτε ανήκε στην Αρχιεπισκοπή Αυστραλίας ή στη Θεολογική Σχολή της και ***β)*** **να με «δολοφονήσουν» ηθικώς** εμφανίζοντάς με ως **«κλέφτη εικόνας»** από την Αρχιεπισκοπή Αυστραλίας!

Βάσει των προαναφερθέντων και παρατεθέντων, ας κρίνει ο καθένας ποιος δήθεν «*συγκρούεται με ιδιοτελή συμφέροντα και ανθίσταται σθεναρά σε κάθε είδους πιέσεις και, άμεσες ή έμμεσες, εκβιαστικές τακτικές*», όπως θριαμβολογεί στην «Ανακοίνωσή» του της 16ης/19ης Δεκεμβρίου 2022 ο νυν Αρχιεπίσκοπος Αυστραλίας κ. Μακάριος (εννοώντας τον εαυτό του!), και **ποιος ΠΡΑΓΜΑΤΙΚΑ έχει πέσει** **θύμα μεθοδεύσεων, εκβιαστικών πιέσεων και τακτικών κ.α. εκ μέρους Ιεραρχών και λοιπών -κληρικών και μη- παραγόντων της Αρχιεπισκοπής Αυστραλίας (και όχι μόνο)!**

Κι όλ΄ αυτά με **παράλογη ηθική, ψυχική και οικονομική επιβάρυνση** **για μένα** και την οικογένειά μου, αλλά **ΚΑΙ με αδικαιολόγητο οικονομικό κόστος για την Αρχιεπισκοπή Αυστραλίας** (δηλαδή, για τους **πιστούς της Εκκλησίας μας** στους Αντίποδες) με τέτοιου είδους προσφυγές στη Δικαιοσύνη κατά αθώων ανθρώπων!

Εξυπακούεται πως **επιφυλάσσομαι για την άσκηση κάθε νομίμου δικαιώματός μου εναντίον όσων ενορχήστρωσαν και υλοποίησαν τις εις βάρος μου παράνομες και ανήθικες ενέργειες**, προκειμένου να επέλθει τελικώς η ΑΠΟΚΑΤΑΣΤΑΣΗ ΤΗΣ ΑΛΗΘΕΙΑΣ και του ΔΙΚΑΙΟΥ!

**ΝΙΚΟΛΑΟΣ Δ. ΚΑΛΛΙΟΥΡΗΣ**

Δικηγόρος Αθηνών